Απόφαση της Επιτροπής

της 26ης Μαρτίου 2004

για τη χορήγηση προσωρινής πρόσβασης στα κοινοτικά αποθέματα αντιγόνων του ιού του αφθώδους πυρετού στην Αυστραλία και στη Νέα Ζηλανδία

[κοινοποιηθείσα υπό τον αριθμό Ε(2004) 967]

(Κείμενο που παρουσιάζει ενδιαφέρον για τον ΕΟΧ)

(2004/288/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την οδηγία 2003/85/ΕΚ του Συμβουλίου, της 29ης Σεπτεμβρίου 2003, σχετικά με τη θέσπιση κοινοτικών μέτρων για την καταπολέμηση του αφθώδους πυρετού, την κατάργηση της οδηγίας 85/511/ΕΟΚ και των αποφάσεων 89/531/ΕΟΚ και 91/665/ΕΟΚ και με την τροποποίηση της οδηγίας 92/46/ΕΟΚ(1), και ιδίως το άρθρο 83 παράγραφος 3,

Εκτιμώντας τα ακόλουθα:

(1) Σύμφωνα με την απόφαση 91/666/ΕΟΚ του Συμβουλίου, της 11ης Δεκεμβρίου 1991, για τη δημιουργία κοινοτικών αποθεμάτων εμβολίων κατά του αφθώδους πυρετού(2), έχουν δημιουργηθεί αποθέματα αντιγόνων για την άμεση παρασκευή εμβολίων κατά του αφθώδους πυρετού.

(2) Επειδή δεν έχει ολοκληρωθεί η οργάνωση των δικών τους αποθεμάτων αντιγόνων του ιού του αφθώδους πυρετού, η Αυστραλία και η Νέα Ζηλανδία ζήτησαν προσωρινά βοήθεια από την Κοινότητα σε περίπτωση ανάγκης επείγοντος εμβολιασμού για την αντιμετώπιση μιας πιθανής εστίας αφθώδους πυρετού.

(3) Οι αρμόδιες αρχές της Αυστραλίας και της Νέας Ζηλανδίας παρείχαν στοιχεία σχετικά με τη δική τους αξιολόγηση κινδύνου και τις εκτιμήσεις σχετικά με τις ποσότητες και τους υποτύπους αντιγόνων που απαιτούνται στο πλαίσιο των δικών τους σχεδίων έκτακτης ανάγκης.

(4) Αφού εξετάστηκε το αίτημα των αρχών της Αυστραλίας και της Νέας Ζηλανδίας και αφού ελήφθησαν υπόψη το μέγεθος και η διαθεσιμότητα των ποσοτήτων και των υποτύπων των αντιγόνων που διαθέτει η Κοινότητα στα αποθέματά της, φαίνεται ότι είναι δυνατόν να παρασχεθεί η ζητούμενη βοήθεια χωρίς να τίθενται σε κίνδυνο τα σχέδια έκτακτης ανάγκης της Κοινότητας.

(5) Στην Αυστραλία και στη Νέα Ζηλανδία πρέπει να χορηγηθεί προσωρινή πρόσβαση στα αποθέματα αντιγόνων της Κοινότητας υπό ορισμένους όρους.

(6) Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο 1

Χορηγείται στην Αυστραλία και στη Νέα Ζηλανδία προσωρινή πρόσβαση στα κοινοτικά αποθέματα αντιγόνων για την παρασκευή εμβολίων κατά του αφθώδους πυρετού υπό τους ακόλουθους όρους:

1. η πρόσβαση χορηγείται έως τις 31 Δεκεμβρίου 2004 με τη μορφή τραβηκτικών δικαιωμάτων για καθεμιά από τις δύο ενδιαφερόμενες χώρες και για 500000 εμβόλια αντίστοιχων δόσεων βοοειδών κατ' ανώτατο όριο, τα οποία σε κάθε περίπτωση δεν θα ξεπερνούν και για τις δύο χώρες μαζί το 50 % των υπαρχόντων κοινοτικών αποθεμάτων για κάθε αντιγόνο·

2. ανάλογα με τα στοιχεία του γραπτού αιτήματος των αρχών της Αυστραλίας και της Νέας Ζηλανδίας, η Επιτροπή θα φροντίσει αμέσως για την επείγουσα ή άμεση παραγωγή, εμφιάλωση, επισήμανση και παράδοση εμβολίων από τα κατάλληλα αντιγόνα, σύμφωνα με τους όρους των συμβάσεων που έχει συνάψει η ίδια με τον παρασκευαστή·

3. η Επιτροπή θα προβεί σε ρυθμίσεις ώστε να εξασφαλιστεί ότι, στην περίπτωση που αναφέρεται στο σημείο 2, το κόστος για τις ακόλουθες ενέργειες θα βαρύνει αντίστοιχα τις αρμόδιες αρχές της Αυστραλίας ή της Νέας Ζηλανδίας, ανάλογα με το ποια χώρα ζήτησε την παρασκευή εμβολίων από αντιγόνα αποθηκευμένα στα αποθέματα της Κοινότητας:

α) μεταφορά των αντιγόνων από τον αποθηκευτικό χώρο στις εγκαταστάσεις του παρασκευαστή·

β) παρασκευή και παραγωγή εμβολίων, συμπεριλαμβανομένων τυχόν πρόσθετων δοκιμών που μπορεί να κριθούν απαραίτητες·

γ) εμφιάλωση και επισήμανση των εμβολίων και μεταφορά τους στον ενδεδειγμένο τόπο παράδοσης·

δ) αντικατάσταση χωρίς καθυστέρηση τυχόν χρησιμοποιημένων ποσοτήτων αντιγόνων της ίδιας τουλάχιστον ποιότητας και προέλευσης.

Άρθρο 2

Η παρούσα απόφαση απευθύνεται στα κράτη μέλη.

Βρυξέλλες, 26 Μαρτίου 2004.

Για την Επιτροπή

David Byrne

Μέλος της Επιτροπής

(1) ΕΕ L 306 της 22.11.2003, σ. 1.

(2) ΕΕ L 368 της 31.12.1991, σ. 21· απόφαση όπως τροποποιήθηκε τελευταία από τον κανονισμό (ΕΚ) αριθ. 807/2003 (ΕΕ L 122 της 16.5.2003, σ. 36).